TVDงัด4กลยุทธ์สู้ตปท.โตก้าวกระโดดและยั่งยืน
ทีวี ไดเร็ค รับมือญี่ปุ่นลุยไทย ชู 4 กลยุทธ์สู้ 5 ปี กำไรโตเฉลี่ย 4.8% ไตรมาส 4 ขายหุ้นให้ต่างประเทศ
21 พ.ค. 2556

ทีวี ไดเร็ค รับมือญี่ปุ่นลุยไทย ชู 4 กลยุทธ์สู้ 5 ปี กำไรโตเฉลี่ย 4.8% ไตรมาส 4 ขายหุ้นให้ต่างประเทศ
นายทรงพล ชัญมาตรกิจ ประธานเจ้าหน้าที่บริหาร บริษัท ทีวี ไดเร็ค (TVD) เปิดเผยว่า ภาพรวมธุรกิจโฮมช็อปปิ้งในประเทศไทยมีการแข่งขันรุนแรงขึ้น เนื่องจากมีผู้เล่นต่างประเทศหลายรายเข้ามา โดยเฉพาะจากญี่ปุ่น รวมถึงบริษัทแอฟริกาใต้ด้วย คาดว่าในปีนี้ตลาดจะมีมูลค่าสูงถึง 1 หมื่นล้านบาท และยังมีแนวโน้มขยายตัวได้อีกมาก เมื่อเทียบกับญี่ปุ่นที่ธุรกิจมีมูลค่าสูงถึง 6 แสนล้านบาท และเกาหลีใต้ที่มีมูลค่า 3 แสนล้านบาท
ทั้งนี้ ภาวะการแข่งขันที่รุนแรงและบริษัทยังต้องการขยายตัวเร็วกว่าธรรมชาติพร้อมเติบโตอย่างยั่งยืน จึงเกิดแผนยุทธศาสตร์ 5 ปี (25562560) ขึ้นมา ซึ่งมี 4 กลยุทธ์สำคัญ คือ 1.การสร้างรายได้หลากหลายและต่อเนื่อง 2.เสริมสร้างความแข็งแกร่งของฐานะการเงิน3.จะเน้นการเสริมสร้างความยั่งยืน และ4.สร้างการเติบโตอย่างรวดเร็ว โดยการร่วมลงทุนและรวมกิจการกับต่างประเทศ
“คาดว่าในไตรมาส 3 จะมีข้อสรุปเรื่องพันธมิตรร่วมธุรกิจและไตรมาส 4 ปีนี้จะมีการขายหุ้นแบบเฉพาะเจาะจง (พีพี) ให้กับพันธมิตรต่างประเทศที่มีโนว์ฮาวที่ดี ซึ่งการเพิ่มทุนครั้งนี้รวมกับการขายหุ้นให้กับผู้ถือหุ้นเดิมที่จะมีการลงมติในการประชุมผู้ถือหุ้นวันที่ 28 พ.ค. ทำให้เราไม่จำเป็นต้องเพิ่มทุนอีกนานถึง 5 ปี หากต้องการเงินก็จะเลือกในรูปแบบอื่นๆ เช่น การออกหุ้นกู้ ซึ่งน่าจะมีต้นทุนที่ต่ำกว่าการเพิ่มทุนที่จะจ่ายเงินปันผลในอัตราประมาณ 70% ของกำไรสุทธิ” นายทรงพล กล่าว
สำหรับแผนยุทธศาสตร์เหล่านี้จะทำให้บริษัทมียอดขายเติบโตเฉลี่ยปีละ 20% และกำไรสุทธิจะขยายตัวเฉลี่ย 4.8% ซึ่งลูกค้าที่มีอยู่ตอนนี้จำนวน 2.1 ล้านคน จะเพิ่มเป็น 5 ล้านคน และยอดขาย 2,666 ล้านบาท ก็จะเพิ่มเป็น 5,555 ล้านบาท หลังจากขายสินค้าหลากหลายและมีอัตรากำไรขั้นต้นดีขึ้น
อย่างไรก็ตาม นายทรงพลไม่กังวลเรื่องการขายหุ้นเพิ่มทุน เพราะผู้ถือหุ้นใหญ่จำนวน 6 กลุ่ม ถือหุ้นรวมประมาณ 70% พร้อมใช้สิทธิซื้อหุ้นและบริษัทมีการปิดสมุดทะเบียนผู้ถือหุ้นทุกเดือนทำให้รู่้ว่านักลงทุน VI หลายคนเข้ามาถือหุ้น อาทิ เสี่ยปู่ หมอยง และ VI บางกลุ่มมักจะทำกำไรเป็นช่วงๆตามการแกว่งตัวของราคาหุ้น